PSD nu îl susține pe Piedone la Primăria Capitalei
Marcel Ciolacu a subliniat că PSD nu îl va susține pe Cristian Popescu Piedone la alegerile locale din București.
"PSD nu-l susține pe Piedone", ar fi spus Ciolacu, potrivit surselor Digi24.
"PSD merge cu Gabriela Firea dacă sunt candidaturi separate. Noi nu îl vom susține pe Piedone sub nicio formă", afirmă surse pentru Mediafax.
Conform acestora, în cazul în care liderii coaliției vor conveni asupra unui candidat comun, acesta nu va fi nici Gabriela Firea, nici Sebastian Burduja.
Cristian Popescu Piedone, primarul Sectorului 5 al Capitalei, a spus că în ciuda acestei vești, el va merge până la capăt.
"Această veste îmi face viața mai luminată. Se clarifică apele. Așa, și? Nu mă sperie cu nimic. Merg până la capăt. E păcat că PSD nu a vrut o victorie.
Laudele mele sunt voturile din cei 30 de ani. Le transmit că voi avea susținerea mai multor partide, poate chiar și de la unele partide de care se tem. Nu știu, Partidul Arici Pogonici, Partidul extratereștrilor…", a declarat el la Digi24.
Cât despre Gabriela Firea, Piedone a spus că ea ar fi trebuit să fie primar, dacă era bună.
"Cine-i doamna Gabriela Firea?", a întrebat el retoric.
Coaliția de guvernare va lua astăzi o decizie privind candidatul pentru Primăria Capitalei
Coaliția se va reuni joi, pe data de 14 martie, începând cu ora 17:00, pentru a discuta lista comună la europarlamentare și candidaturile la alegerile locale din Capitală.
Potrivit surselor politice, PSD nu va susține candidatura lui Cristian Popescu Piedone pentru Primăria Capitalei. De asemenea, președintele PNL, Nicolae Ciucă, a negat și el susținerea liberalilor pentru primarul Sectorului 5.
În cadrul coaliției se iau în considerare două variante. O opțiune constă în candidaturi comune PSD-PNL la nivelul Capitalei și sectoarelor. Cealaltă variantă ar fi candidaturi separate la Primăria Generală și candidaturi comune la nivelul primăriilor de sector.
În cazul în care PNL și PSD vor avea candidați separați, PSD va merge în cursa pentru Primăria Capitalei cu Gabriela Firea. În schimb, în cazul unei candidaturi comune cu PNL, candidatul nu va fi nici Gabriela Firea, nici Sebastian Burduja (PNL).
Liberalii au anunțat deja că îl susțin pe Sebastian Burduja în varianta în care PNL va avea candidat propriu la alegerile din București.
În privința sectoarelor, se ia în calcul posibilitatea candidaturilor comune ale PSD și PNL. Acestea ar trebui să beneficieze de susținerea actualilor primari în funcție, și a candidaților agreați în sectoarele conduse de USR.